《沐恩归养卷送吴希之还琼山》
明代·张希载

客里那堪一送君，归心几度逐溪云。九重雨露新承宠，万里舟航只为亲。

煮蕨自知甘列鼎，铺霞偏觉胜重裀。彩衣岁岁堂前舞，不愧当年奉檄人。

作者简介：张希载，字博之，一字柏山。顺德人。明武宗正德贡生，官攸县教谕。尝师事献章。隐居西樵山中。清道光《广东通志》卷二七四、清康熙《顺德县志》卷七有传。